ANC-hoë berispe ná sy Ramaphosa beledig | Maroela Media
Sefora Ntombela, premier van die Vrystaat, het Lindiwe Makhalema, die burgemeester van die Dihlabeng-munisipaliteit, skerp aangespreek nadat sy pres. Cyril Ramaphosa daarvan beskuldig het dat hy homself uitverkoop het en hom as 'n "sellout" bestempel het.
Dié opmerking is in 'n Facebook-plasing gemaak op 'n geslote Facebook-groep van sowat 80 000 ANC-lede. Een van die gebruikers het glo vir die lede gevra wie hulle dink die grootste "sellouts" is, en Makhalema het geantwoord Ramaphosa.
Sy is glo vinnig deur lede aangespreek en beskuldig dat sy verdeeldheid in die regerende party saai.
Sy het egter gesê sy gee nie om of sy haar werk verloor nie en het voet by stuk gehou.
Bethlehem, Clarens en Fouriesburg val onder Dihlabeng.
Ntombela het gereageer deur te sê dat disrespek teenoor leiers nie geduld sal word nie. "Namens die Vrystaatse provinsiale regering wil ek die uitsprake van Makhalema met die hoogste veragting verwerp. As 'n senior leier in die regering behoort sy te weet haar woorde is belastering van die president. Ek het haar reeds gekontak oor haar betreurenswaardige opmerkings en sy het saamgestem dat haar gedrag jammerlik was," het Ntombela in 'n verklaring gesê.
Sy meen Ramaphosa verdien respek van almal, veral van senior leiers. Sy het benadruk dat daar nie enige disrespek teenoor leierskap geduld sal word nie.
Die ANC het vroeër vanuit Luthuli-huis gesê dit het onlangs onder hul aandag gekom dat daar 'n toename op verbale aanvalle en beledigings teenoor ANC-leiers, veral Ramaphosa, was en het die Vrystaatse uitvoerende komitee gemaan om dissiplinêre stappe teen Makhalema te doen.
Hulle meen dis moontlik om menings bekend te maak sonder om persoonlik aanvallend of beledigend te wees.
"Die ANC se sosialemediabeleid stel dit dat enige plasing op sosiale media wettig, eties en met respek gedoen moet word. Reël 40 verhoed lede om uitlokkende taal te gebruik," het die ANC in 'n verklaring gesê.
Die kwessie word in 'n ernstige lig beskou. Die Vrystaat, onder leierskap van voormalige premier Ace Magashule, het Nkosazana Dlamini-Zuma gesteun om die leisels van die ANC oor te neem op die party se konferensie in Desember.
Magashule is sedertdien verkies as sekretaris-generaal van die ANC. Ntombela en Magashule is glo stoere bondgenote.
Is dit nie een van die munisipaliteite wat Eskom miljoene skuld nie?As dit is, is dit nie genoeg rede om haar af te dank nie? Sy het mos gesê sy gee nie om, om haar werk te verloor nie. Maar sy wys verder dat sy ook nie aan demokrasie glo nie. Cyril is mos wettig in gestem deur haar party genote!
Bethlehem……….Eens n baie mooi dorp. Ek wens jul kan die strate sien. Die hoofstraat lyk aaklig. Vol slote/gate en ons spot al en praat van die grondpad. Bethlehem se water is vuil en vol riool. Daar is glo net een pomp en die werk oortyd en is baie oud. Die rivier(vlei) waarvandaan hul water kry word openlik met rioolstorting gevul. Eerlik Bethlehem is n nagmerrie deesdae. Ek weet want ek is baie daar en baie van my kollegas bly daar.
Net berispe!ag asb kom kyk hoe lyk dit in Bethlehem waar sy in beheer is Sy weet sy verdien dit nie om burgermeeester te wees nie,wonder net hoe lank ons nog gaan wag vir die uitslag oor die miljoene wat in haar motor se kattebak was toe sy in n padblokade betrap was.Hoogtyd dat daar opgetree word.
Maar tog het hul facebook groep gevra wie is die grootste sellout.
En toe hulle 'n antwoord kry wat nie met hulle stem nie, toe is dit 'n probleem – wou seker he almal moet se Musi Maimane.